**สรุปสถานการณ์โครงการประเมินความเสี่ยงจากการทำงานของบุคลากรในโรงพยาบาล**

**สถานการณ์** การดำเนินโครงการประเมินความเสี่ยงจากการทำงานของบุคลากรในโรงพยาบาล ตั้งแต่ ปี 2550 เพื่อดูแลสุขภาพของบุคลากรที่ปฎิบัติงานอยู่ในโรงพยาบาลให้มีสุขภาพดี และปฏิบัติงานในสภาพแวดล้อมการทำงานที่ปลอดภัย ผลการดำเนินโครงการที่ผ่านมามีโรงพยาบาลศูนย์/ทั่วไป และโรงพยาบาลชุมชนเข้าร่วมโครงการ 836 แห่ง คิดเป็นร้อยละ 96.4 ของโรงพยาบาลทั้งหมด จากข้อมูลในในปี 2556 พบสิ่งคุกคามสุขภาพบุคลากรจากการทำงานด้านการยศาสตร์ หรือท่าทางการทำงานมากที่สุด รองลงมาคือ สิ่งคุกคามทางชีวภาพและทางเคมี บุคลากรได้รับการตรวจสุขภาพมากกว่าร้อยละ 90 ผลการตรวจสุขภาพพบว่า ส่วนใหญ่มีดัชนีมวลกายเกินค่ามาตรฐาน ร้อยละ 33.5 รองลงมาไขมันในเลือดสูงร้อยละ 3.6 ผลการตรวจสุขภาพตามความเสี่ยงจากการทำงาน พบว่าสมรรถภาพการได้ยินอยู่ในเกณฑ์ผิดปกติ ร้อยละ 5 ผลการตรวจสมรรถภาพปอดต่ำกว่าเกณฑ์มาตรฐาน ร้อยละ 15.6 ผลการตรวจสมรรถภาพการมองเห็น ต่ำกว่าเกณฑ์มาตรฐานเมื่อเทียบกับลักษณะงาน ร้อยละ 26.6 สำหรับโรคจากการทำงานและอุบัติเหตุที่ได้รับการวินิจฉัยจากแพทย์ พบว่ามีความเครียดจากการทำงานร้อยละ 3.5 ถูกเข็มหรืออุปกรณ์แหลมคมทิ่มตำ จำนวน ร้อยละ 1.7 มีความผิดปกติของกระดูกและกล้ามเนื้อจากการทำงาน จำนวนร้อยละ 1.8